MAA- JA METSÄTALOUSMINISTERIÖN JA

SUOMEN YMPÄRISTÖKESKUKSEN

VUODEN 2013 TULOSSOPIMUS

Maa- ja metsätalousministeriö ja Suomen ympäristökeskus ovat tehneet tämän 11.12.2012 Helsingissä pidettyyn tulosneuvotteluun perustuvan sopimuksen Suomen ympäristökeskuksen tulostavoitteista vuodelle 2013.

**1. Yleistä**

Suomen ympäristökeskus (SYKE) on ympäristöministeriön alainen tutkimus- ja asiantuntijalaitos, joka tukee kestävän kehityksen tavoitteiden ja keinojen arviointia ja valintaa sekä ympäristöpolitiikan toimeenpanoa. SYKE hoitaa myös maa- ja metsätalousministeriön toimialaan kuuluvia vesivarojen käyttöön ja hoitoon liittyviä tehtäviä. Tämä tulossopimus koskee näitä vesivaratehtäviä, joissa SYKE erityisesti

1) tutkii ja arvioi vesivaroissa tapahtuvia muutoksia ja niiden syitä sekä kehittää

keinoja haitallisten ympäristömuutosten ehkäisemiseksi ja korjaamiseksi yhteistyössä

muiden toimijoiden kanssa;

2) tuottaa asiantuntijapalveluja maa- ja metsätalousministeriölle, elinkeino-, liikenne- ja ympäristökeskuksille sekä aluehallintovirastoille;

3) seuraa ja arvioi vesivaroja sekä huolehtii niihin liittyvistä raportointivelvoitteista;

4) ylläpitää ja kehittää toimialan tietojärjestelmiä, tietovarantoja ja tietopalveluja;

5) osallistuu tehtäviinsä liittyvään kansainväliseen yhteistyöhön;

6) edistää ympäristötietoisuutta ja tuottaa toimialansa koulutuspalveluja.

Useat SYKEn muut tehtävät, kuten vesiensuojelu-, paikkatieto- ja tietojärjestelmätehtävät, tukevat vesivarojen käyttöön ja hoitoon liittyviä tehtäviä. SYKE pyrkii siihen, että eri ministeriöiden toimialoihin kuuluvat vesialan tehtävät voidaan kokonaisuutena toteuttaa tarkoituksenmukaisella tavalla.

**2. Strategiset tavoitteet 2013 - 2015**

**2.1 Perustehtäviin vaikuttavat toimintaympäristön muutokset**

Pääministeri Jyrki Kataisen hallitusohjelman mukaisesti ympäristöpolitiikan tavoitteena on parantaa ympäristön ja vesistöjen tilaa, pysäyttää luonnon monimuotoisuuden köyhtyminen, ehkäistä ympäristön pilaantumista sekä varmistaa ilmastotoimien vaikuttavuus ja oikeudenmukaisuus. Luonnonvarojen kestävää käyttöä ohjataan luonnonvarastrategian mukaisesti.

Hallitusohjelma sekä lainsäädäntö vaikuttavat SYKEn toimintaan siten, että lähivuosina yhdennetään entisestään vesiensuojeluun ja vesivarojen hallintaan liittyviä tehtäviä. Ilmastomuutokseen varautumiseen (mm. tulvariskien hallinta ja vesivarojen kestävä käyttö) ohjataan lisää resursseja.

Maa- ja metsätalousministeriön vuonna 2012 valmistunut uusi strategia korostaa peltojen, metsien ja vesien sekä kala- ja riistakantojen kestävän käytön turvaamista sekä edellytysten luomista näiden uusiutuvien luonnonvarojen käyttöön perustuvalle biotaloudelle. Vesivaroilla ja puhtaalla vedellä on poikkileikkaava rooli näiden luonnonvarojen käytölle. Lisäksi SYKE tuottaa tärkeää tietoa riskienhallintaan, joka nousee strategiassa tärkeäksi keinoksi hyvinvoinnin lisäämisessä. SYKEn tutkimustoiminta ja asiantuntijapalvelut vesivarakysymyksissä sekä yhteistoiminta LYNET:ssä tukevat näiden strategisten päämäärien saavuttamista.

Vesisektorin merkitys kehitysyhteistyössä kasvaa. Vesiturvallisuus on suomalaisen vesialan ja kehitysyhteistyön kansainvälinen pääteema. Hallituksen uusi kehityspoliittinen ohjelma korostaa ihmisoikeuksien ja köyhyyden poistamista kehitysyhteistyössä. Vesiturvallisuuden edistämien liittyy kiinteästi kummankin tavoitteen saavuttamisen. SYKE tekee vesialan kehitysyhteistyötä, tukee Suomen vesifoorumin toimintaa sekä osallistuu aktiivisesti kansainvälisten järjestöjen työhön vesialalla.

Rajavesistöyhteistyö naapurimaiden kanssa vesiasioissa on Suomelle tärkeää ja on jo pitkään ollut hyvin kehittyneellä tasolla. Suomen toiminta rajavesistöasioissa ja niihin liittyvissä kansainvälisissä sopimuksissa on ollut näkyvää ja merkittävää ja sitä on käytetty esimerkkinä maailmalla. Toimintaa rajavesistöjen hyväksi jatketaan sekä omien naapureiden kanssa että kansainvälisten sopimusten toimeenpanossa. SYKE panostaa edelleen tähän työhön.

Hallitusohjelman mukaisesti valtion tutkimuslaitosten rakennetta pohtinut työryhmä jätti mietintönsä ja esityksensä syyskuussa 2012 ja hallitus tekee asiasta periaatepäätöksen joulukuussa 2012. ELY-keskusten tehtäviä ja niiden organisointia sekä työnjakoa koskevat selvitystyöt valmistuvat syksyn 2012 aikana. Tehtävien uudelleen järjestelyihin vaikuttavat myös vaikuttavuus- ja tuloksellisuusohjelman mukaiset selvitykset ja niiden pohjalta tehtävät päätökset. SYKE on yhdessä maa- ja metsätalous- sekä ympäristöministeriön kanssa vaikuttamassa tehtäviin ratkaisuihin. Nämä ratkaisut vaikuttavat myös tässä tulossopimuksessa sovittujen tavoitteiden toteuttamiseen, ja ne otetaan huomioon vuoden 2014 tulossopimuksen valmistelussa.

Kasvava osuus maa- ja metsätalousministeriön ja ympäristöministeriön hallinnonalojen tutkimuslaitosten tutkimuksesta ja muista toiminnoista koordinoidaan LYNET:n kautta. Tutkimuslaitosten yhteistyön alueita ovat yhteiset tutkimusohjelmat, kansainvälisen toiminnan verkosto, asiantuntijapalvelut, ympäristötieto ja seurannat, laboratoriotoiminnot sekä eräät tukipalvelut ja osaamisen kehittäminen. SYKE osallistuu yhteenliittymän toimintaan kasvavalla panoksella tulosohjauksen ja johtoryhmän päätösten mukaisesti.

Haasteena on saavuttaa tasapaino vähenevän henkilöstön ja lisääntyvien, uusien ja uudenlaista osaamista edellyttävien tehtävien välillä. Myös aluehallinnon asiantuntijavoimavarojen väheneminen lisää SYKEen kohdistuvia tarpeita. Keinoja ovat vähemmän tärkeistä tehtävistä luopuminen ja muutokset tehtävien hoidon tavoissa. Valtion roolin muuttuminen lisää muutoinkin tarvetta kehittää kumppanuuksia ja verkostoja. Luonnonvara- ja ympäristötutkimuksen yhteenliittymä tukee vaikuttavuus- ja tuloksellisuusohjelman tavoitteiden saavuttamista. Tuottavuuden parantamiseksi tiedonhallinnassa kehitetään yhteiskäyttöisiä tietojärjestelmiä valtionhallinnossa omaksuttujen linjausten mukaisesti. Ajantasaisen vesitiedon tarpeen kasvuun pyritään vastaamaan uusilla työvälineillä ja toimintatavoilla.

**2.2. Keskeiset päämäärät vesitalousasioissa**

SYKE painottaa tehtävissään systeemistä lähestymistapaa, kuten tulvariskien hallinnan, vesienhoidon ja maankäytön yhteistarkastelua. Vesitilanne- ja tulvavaroituspalvelun kehittämisessä korostuvat asiakasnäkökulma sekä tosiaikaisuudesta aiheutuvat operatiiviset vaatimukset. Toiminnassa panostetaan erityisesti riskien hallintaan ja mallien kehittämiseen, jotta palvelut ja niiden laatu turvataan. Hydrologisia aineistoja, malleja, tietojärjestelmiä ja paikkatietoja käytetään myös kehitettäessä valuma-alueiden vesitalouden, ravinnekuormituksen ja tulvariskien hallintaa. Hydrologisia palveluja kehitetään niitä selvittäneen työryhmän ehdotusten mukaisesti ottaen huomioon siinä hankittu sidosryhmäpalaute. Seurantoja ja niihin liittyviä raportointeja kehitetään osana ympäristöinformaation kehittämisohjelmaa (MONITOR 2020), jonka YM on valinnut toiseksi vaikuttavuus- ja tuottavuusohjelman kärkihankkeekseen. Kokonaisuudessaan hankkeen tavoitteena on uudistaa koko tiedon keräämisen ja käsittelyn ketju kustannustehokkaammaksi ja informatiivisemmaksi. Seurantoja uudistetaan kustannustehokkaammiksi yhdessä LYNET-yhteenliittymän ja muiden hallinnonalojen kanssa. Lisäksi pyritään vaikuttamaan EU:n ja kansainvälisten organisaatioiden seuranta- ja raportointivelvoitteisiin.

Vesihuoltoon liittyvissä tehtävissä painopiste on tiedonhallinnan kehittämisessä, maankäytön ja rakentamisen ohjauksessa, kiinteistökohtaisen jätevesien käsittelyn toimivuudessa, riskien hallinnassa ja ekotehokkaissa ratkaisuissa. Pohjavesien kestävän käytön painopisteitä ovat pohja- ja pintavesien väliset yhteydet sekä seurantojen yhteensovittaminen. Tietoa pohjavesialueista pyritään lisäämään maankäytön ja elinkeinojen, maa-ainesten oton, vedenhankinnan ja suojelun tarpeiden yhteen sovittamiseksi ottaen huomioon myös oikeusturvanäkökohdat.

SYKE edistää vesitalousstrategian toimeenpanoa seuraavasti:

*Päämäärä 1: Varaudutaan muuttuviin ilmasto- ja vesioloihin*

* Kehitetään IL:n ja ELY-keskusten kanssa yhteinen vesitilanne- ja tulvavaroituspalvelu ja sitä varten tarvittava toimintamalli.
* Edistetään yhteiskunnan varautumista ilmastonmuutokseen ja poikkeuksellisiin vesioloihin sekä kehitetään ilmastonmuutoksen vaikutuslaskentavalmiuksia vesitilanteiden ja ravinnekuormituksen muutosten sekä sopeutumismenetelmien tehokkuuden, kustannusten ja hyötyjen arvioimiseksi.
* Arvioidaan maankäytön- ja ilmastonmuutoksen vaikutusta vesivaroihin ja vesistökuormitukseen sekä tulvariskeihin.

*Päämäärä 2: Valuma-alueilla sovitetaan yhteen vesien käytön ja hyvän tilan tavoitteet*

* Edistetään vesivarojen käyttöön liittyvien tavoitteiden yhteensovittamisen käytäntöjä Suomessa ja kansainvälisesti.
* Sovitetaan yhteen tulvariskien hallinnan, vesienhoidon ja merenhoidon sekä alueiden käytön suunnittelua.
* Kehitetään vesistöalueittaista hyötyjen, haittojen ja riskien hallintaa muuttuvissa ilmasto-oloissa.
* Kehitetään vesivarojen käytön ja hoidon toimenpiteiden yhteiskunnallisten ja taloudellisten vaikutusten arvioinnin ja vuorovaikutteisen suunnittelun menetelmien soveltamista sekä monitavoitteisen päätöksenteon menetelmien hyödyntämistä.
* Tarkennetaan hydrogeologisella tutkimuksella tietoa pohjavesimuodostumista ja hyödynnetään tietoja pohjavesialueiden kartoituksessa ja luokituksessa sekä erityisesti vedenhankintaan liittyvien riskien arvioinnissa.

*Päämäärä 3: Toimintatavat ovat asiakaslähtöisiä ja perustuvat kumppanuuksiin*

* Tunnistetaan keskeiset yhteistyökumppanit ja luodaan menettelyjä ja työkaluja räätälöidyille palveluille.
* Palveluja kehitetään asiakaslähtöisesti ja otetaan asiakkaiden tiedontarve ja odotukset huomioon niiden suunnittelussa.
* Tutkimuksessa lisätään yhteistutkimusten osuutta ja tuotetaan käytännössä hyödynnettävissä olevaa tietoa.
* Kehitetään vesitalousasioiden toimintamalleja ja toiminnan laatua yhteistyössä eri toimijoiden kanssa.
* Järjestetään asiakastyytyväisyyden ja palautteen säännöllinen kerääminen. Järjestetään palautekeskustelupäivä yhdessä MMM:n, YM:n ja aluehallinnon kanssa.
* Uudistetaan ympäristöseurannan käytäntöjä, seurantatiedon jalostamista ja jakelua mm. uuden tekniikan soveltamisella ja karttapalvelun kehittämisellä.

*Päämäärä 4: Suomessa on kansainvälisesti kilpailukykyinen vesialan osaaminen*

* Lisätään kansainvälistä yhteistyötä (EU-valmistelu, hanketoiminta, yhteistyö ulkoasianministeriön kanssa, UNECE:n toiminnan tukeminen rajavesistöasioissa).
* Osallistutaan UNECE:n työohjelman toteuttamiseen, erityisesti vesi-ruoka-energia -arvioinnin tekemiseen hyödyntäen rajavesistöyhteistyön kokemuksia.
* Tuetaan Suomen vesifoorumin toimintaa ja edistetään vesialan kumppanuuksia.
* Kansainvälisissä (myös kehitysmaihin suuntautuvassa) tutkimuksessa korostuvat ilmastomuutokseen ja vesivarojen hallitaan liittyvät teemat erityisesti rajavesistöissä sekä vesijalanjälkeen ja sen käyttöön ohjauskeinona liittyvä tutkimus.
* Tuetaan Keski-Aasian maiden kehitystä vesivarojen käytössä ja hoidossa.
* Edistetään kansainvälisten julkaisujen tuottamista.
* Tehdään aktiivista yhteistyötä kansainvälisten verkostojen puitteissa.
* Tuotteistetaan ja kehitetään vesitilannepalvelua, malleja ja arviointityökaluja kilpailukykyisiksi yhteistyössä alan yritysten kanssa.
* Vesistöihin ja vesivaroihin liittyvän tiedon kokoamista, jalostamista ja jakelua parannetaan ja samalla selvitetään mahdollisuudet myös alan liiketoiminnan edistämiseen.

**2.3 Tutkimuksen suuntaviivat**

Vesitaloustutkimuksen painopisteet kaudella 2013–2015 ovat vesistöalueiden ja vesivarojen hoidon, suojelun ja käytön sekä riskienhallinnan systeemisessä tutkimuksessa, jolla etsitään yhteiskunnallisesti kestäviä ratkaisuja vesiensuojeluongelmiin sekä edistetään vesivarojen kestävää käyttöä. Vesistöalueiden monitavoitteista hallintaa varten kehitetään keskenään vuorovaikutuksessa olevia mallijärjestelmiä, vuorovaikutteista suunnittelua sekä vesienhoitoa ja tulvariskien hallintaa palvelevien toimenpiteiden kustannustehokkuuden ja hyötyjen arviointia.

Ministeriöiden tutkimus- ja muun erillisrahoituksen lisäksi ulkopuolisen rahoituksen määrää pyritään kasvattamaan vesitaloustutkimuksessa. Pyritään myös aktiivisesti vaikuttamaan rahoittajien ohjelmien sisältöihin. Rahoitusinstrumentteina tulevat kysymykseen mm. TEKES:n rahoitus, Suomen Akatemian Akva-ohjelma sekä EU-osarahoitteiset instrumentit. Osallistutaan myös European Research Arean rakentamiseen liittyvän Joint Programming Initiative (JPI) -ohjelman 'Water challenges for a Changing World' toteuttamiseen sekä mahdollisesti alkavaan European Innovation Platformin 'Water Efficient Europe' toimintaan.

Vesitalouteen liittyvää tutkimustoimintaa ohjataan SYKEssä erityisesti Itämeri, vesistöt ja vesivarat -tutkimusohjelman avulla, mutta liittymäkohtia on myös muihin tutkimusohjelmiin ilmastomuutoksen, ekosysteemipalveluiden sekä alueiden käytön ja rakennetun ympäristön osalta.

SYKEn osallistumisesta LYNET-yhteenliittymän toimintaan sovitaan ympäristöministeriön ja SYKEn tulossopimuksessa. LYNET-yhteistyö vaikuttaa myös vesitaloustehtävien hoitoon. Useilla LYNET:n tutkimusohjelmilla on liittymäkohtia kestävään vesivarojen käyttöön (Itämeri-ohjelma, Ilmasto-ohjelma ja Kestävä maankäyttö -ohjelma). Yhteistyötä kehitetään ja tiivistetään mm. vesivarojen hallintaan ja vesiensuojeluun liittyvällä mallien ja arviointityökalujen kehittämisellä, ilmastomuutoksen sopeutumiseen liittyvissä T&K-hankkeissa, kunnostukseen liittyvässä toiminnassa sekä seurannan kehittämisessä. Myös vesiin liittyvien tietovarantojen hyödyntämistä ja yhteiskäyttöä edistetään.

**2.4 Palvelut aluehallinnolle ja ministeriöille**

* Tuotetaan asiantuntijapalveluja ja järjestämällä yhteisiä koulutus- ja neuvottelupäiviä.
* Tuetaan ELY-keskuksia ja tulvaryhmiä tulvariskien hallinnan suunnittelussa.
* Vastataan tietojärjestelmien ylläpidosta ja parannetaan niiden käytettävyyttä.
* Huolehditaan vesiasioiden kansallisesta ja kansainvälisestä raportoinnista.
* Toteutetaan hydrologista seurantaa ja vastataan hydrologisesta tietopalvelusta.
* Vastataan hydrologisten tietokantojen ylläpidosta, laskentaohjelmien kehityksestä, tiedon keruun sovelluksista ja käyttäjien ohjeistuksesta.
* Vastataan Vesistöennustejärjestelmän ylläpidosta, vesistöennusteista, ajankohtaisen vesitilannepalvelun sisällöstä, tulva- ja lumikuormavaroituksista sekä LUOVA-järjestelmän tulvatilannekuvasta yhteistyössä ELY-keskusten ja Ilmatieteen laitoksen kanssa.
* Huolehditaan vesistöalueiden hoitoon sekä rakennettuihin ja säännösteltyihin vesistöihin liittyvistä asiantuntijatehtävistä ja tuotetaan ELY-keskuksille säännöstelyjen ja juoksutusten toimeenpanon asiantuntijapalveluja.
* Osallistutaan Suomalais-venäläisen rajavesistökomission toimintaan.
* Tuotetaan ELY-keskusten vesitaloustehtävien laadun ja toimintamallien kehittämistä palvelevia asiantuntijapalveluja.

**3. Vuoden 2013 tavoitteet**

**3.1. Talousarvion tulostavoitteet**

* Toteutetaan yhteistyöhankkeena tulvariskialueiden asukkaille ja toimijoille viestintäkampanja, jossa painotetaan omatoimista varautumista.
* Valmistellaan koekäyttöön vesitilanne- ja tulvavaroituspalvelu.
* Käynnistetään yhteiskäyttöisen vesihuollon tietojärjestelmän kehittämisen toteutusvaihe.
* Edistetään suomalaiseen vesiosaamiseen perustuvaa vientiä ja kansainvälistä yhteistyötä Suomen vesifoorumin kanssa.
* Tuetaan ELY-keskuksia tulva- ja kuivuusriskien hallintaa palvelevassa vesistöalueittaisen säännöstelyn kehittämisessä.
* Selvitetään mahdollisuudet hydrologisen seurantatiedon hankinnan kehittämiseen hyödyntäen uutta tekniikkaa, ostopalveluja ja kansalaishavaintoja.
  + lisätään automatisointiastetta, eri tietoaineistojen käytön yhdistämistä ja kaukokartoitustiedon käyttöä, erityisesti tarkastelussa on lumen vesiarvo ja lumen peittävyys
  + Vesistömallijärjestelmässä otetaan käyttöön uusia prosessimalleja satelliittihavaintojen käytön tehostamiseksi ja laskennan tarkentamiseksi
* Otetaan käyttöön ELY-keskusten ja ohjaavien ministeriöiden asiakastyytyväisyyden mittaus.

**3.2. Toiminnalliset tavoitteet**

* Laaditaan tallennussovellus tulvariskikartoille ja valmiudet tallentaa tulvatietojärjestelmään tulvariskikarttoja ja tulvasademääriä. Avataan kansalaisille ja viranomaisille tarkoitettu tulvakarttapalvelu ottaen huomioon vesitilanne- ja tulvavaroituspalvelun kehittämistyö. Virtaama- ja vedenkorkeusennusteet esitetään skaalattavan tulvakartan kanssa. Valmistellaan keväällä 2014 tapahtuvaa tulvakarttojen raportointia EU-komissiolle.
* Päivitetään opas alimmista suositeltavista rakentamiskorkeuksista hyödyntäen IL:n tuottamia meriveden noususkenaarioita. Kehitetään tulvariskiaineistojen ja vahinkoarvioiden keräämistä, laatimista ja käyttömahdollisuuksia mm. vesistöennusteiden yhteydessä.
* Selvitetään tulvariskien hallinnan rahamääräisiä hyvinvointivaikutuksia (ml. vesiturvallisuus) merkittävien tulvariskialueiden asukkaille. Aloitetaan taloudellinen arvottamistutkimus yhdessä Lapin ELY-keskuksen ja Finanssialan keskusliiton kanssa. Lisäksi kehitetään kansallisesti yhtenäistä rahallisten hyötyjen arviointimenetelmää maatalouden osalta.
* Tuotetaan vesistöjen säännöstelyistä vastaavien käyttöön opas säännöstelyjen vaikutusmittareista ja niiden soveltamismahdollisuuksista. Laaditaan yhteenveto valtion säännöstelyjen toteutumisesta vuosina 2012 ja 2013.
* Vesistömallijärjestelmän laskennan ja ennusteiden muuttaminen tuntitasolle aloitetaan vuonna 2013 pienien jokivesistöjen osalta.
* Vesistömallijärjestelmän vedenlaatumallin peltojen fosforikuorman laskentaa kehitetään siten, että sillä pystytään arvioimaan viljelytoimenpiteiden ja ilmastonmuutoksen vaikutuksia peltojen ravinnekuormitukseen. METLA:n kanssa jatketaan yhteistyötä metsäravinnekuormitusmallin kehittämiseksi.
* Arvioidaan ilmastonmuutoksen sopeutumismahdollisuuksia vesistöjen käytössä Kokemäenjoella.
* Kehitetään hydrologisen seurannan valvomoympäristöä toimimaan entistä paremmin erityistilanteissa ottaen huomioon vesitilanne- ja tulvavaroituspalveluiden kehittämistyö.
* Selvitetään Maanmittauslaitoksen ja Pohjois-Savon ELY-keskuksen kanssa syvyyskartoitusaineiston jatkokäsittelyn, arkistoinnin sekä omistajuuden yksityiskohdat ja päätetään toiminnan uudelleen järjestämisestä. Tehdään arvio mahdollisuuksista määrittää syvyystiedot viherlasertekniikan avulla käyttäen hyväksi vesimuodostuma-tietokantaa.
* Laaditaan selvitys ympäristövirtaaman soveltamisesta rakennetuissa jokivesissä osana vesistöjen tavoitetilaa yhdessä RKTL:n kanssa ottaen huomioon myös sosio-ekonomiset rajoitteet.
* Selvitetään EU:n Blueprintin mukaisen vesitilinpidon sekä mallintamisen nykytila ja kehittämistarpeet.
* Kehitetään monitavoitearviointiin perustuvia menetelmiä ja käytäntöjä hankkeiden vaikutustarkasteluihin ja sidosryhmien osallistumiseen sekä kansalaisten nettiosallistumista.
* Edistetään talousveden turvallisuussuunnittelun kehittämistä osallistumalla STM:n ohjausryhmän ja työryhmien toimintaan sekä kehitetään vesihuollon riskien arviointia erityisesti pohjavesivarojen käyttöön ja suojeluun liittyen.
* Sovelletaan tutkimushankkeessa "Haja-asutuksen kestävä vesihuolto" kehitettyjä investointien kustannusten laskentamenetelmää haja-asutuksen valtakunnalliseen vesihuollon kehittämisen arviointiin, jossa otetaan huomioon erilaiset yhdyskuntarakenteen skenaariot.
* Luodaan edellytykset siihen, että ELY–keskusten, velvoitetarkkailujen ja vesihuoltolaitosten raakavesiseurantojen tiedot voidaan sähköisesti siirtää POVET-tietojärjestelmään ottamalla huomioon nykyiset ja kehitteillä olevat tiedonsiirtoratkaisut (rahoitusehto). Luodaan edellytykset kairaustietojen tallentamiselle yhteiskäyttöiseen järjestelmään.
* Laaditaan yhteistyössä ELY-keskusten ja muiden toimijoiden kanssa selvitys pohjavesi- tutkimusten hankintaan ja pohjavesitietoon liittyvästä osaamisesta ja tehdään suunnitelma toiminnan kehittämisestä ja vastuista. Työssä otetaan huomioon selvitykset ELY-keskusten ja aluehallintovirastojen tehtävien uudistamisesta sekä SYKEn, ELY-keskusten ja aluehallintovirastojen työnjaon tarkennuksista.
* Sovelletaan purokunnostuksen valuma-aluelähtöistä toimintamallia ja purojen ennallistamismenetelmiä metsäojituksista kärsineille puroille Koillismaalla. Toteutetaan suunnitellut kunnostuskohteet ja aloitetaan niiden seuranta. Maksuhalukkuuskyselyn avulla arvioidaan kunnostuksella saavutettavia euromääräisiä hyötyjä.
* Selvitetään rakennetuissa vesistöissä vaelluskalojen luonnonlisääntymistä tukevien elinympäristöjen toteuttamismahdollisuuksia mm. liittyen EU:n osaksi rahoittamaan virtavesien rakenteellisen kunnostamisen kehittämishankkeeseen.
* Kehitetään vesistökunnostusverkoston toimintaa. Edistetään paikallisten vesistökunnostushankkeiden käynnistymistä kartoittamalla kolmannen sektorin toimijoita (suunnittelijat ja toteuttajat) ja rahoitusmahdollisuuksia.
* Selvitetään vesilain uudistettujen ojitussäännösten toimeenpanon tueksi perkaushankkeiden nykytilaa ja luonnontilan kaltaisen uoman käsitettä. Osallistutaan oppaiden "Maankuivatuksen ja kastelun suunnittelu" ja "Silta- ja rumpulausunnot" päivittämiseen. Uudistetaan rakennettujen vesien vesienhoidon suunnitteluohje ELY-keskusten käyttöön.
* Tuetaan aluehallinnon laatutyön ja ympäristörakentamisen kehittämistä edistämällä ympäristö-, vesivara- ja liikenneprosessien yhteensovittamista. Lisäksi osallistutaan ELY-keskusten monikanavaisen palveluajattelun kehittämiseen.
* Kartoitetaan SYKEn ja AHTI:n ylläpitämät tietojärjestelmät ja niiden kehittämistarpeet.

**4. Vesitaloustehtävien henkilöstö**

Valtionhallinnon tuottavuusohjelman mukaiset vähennykset SYKEssä ovat yhteensä 69 henkilötyövuotta vuoteen 2015 mennessä. Vuosille 2011–2015 kohdistuva vähennys on 35 henkilötyövuotta. Vähennykset toteutetaan päivitetyn henkilöstösuunnitelman pohjalta.

Tavoitteena on, että vesitaloustehtävien henkilöstövoimavarat ja -rakenne mahdollistavat keskeisten palvelujen hoitamisen sekä T&K –toiminnan ja osaamisen kehittämisen sekä toimimisen kansainvälisissä hankkeissa.

SYKEn vesitaloustehtäviin suunnattujen henkilöresurssien suhteen edetään vuonna 2011 valmistuneen henkilöstösuunnitelman mukaisesti.

Toiminnan suuntaaminen, painotukset ja muutokset vesitalousasioissa:

* Voimavaroja kohdennetaan vesistömallijärjestelmän ylläpitoon ja kehittämiseen sekä tulvariskien hallinnan ja vesivaroihin liittyvien paikkatietojärjestelmien kehittämiseen.
* Vesivarojen käytön ja hoidon tutkimusta suunnataan tavoitteiden yhteensovittamista palvelevien suunnittelu- ja arviointimenetelmien kehittämiseen.
* Hydrologisessa seurannassa varmistetaan riittävä tietohuolto hydrologisissa palveluissa, mallinnuksessa ja tulvariskien hallinnassa sekä tuotetaan tiedot Suomen vesivaroista ja niiden pitkäaikaisvaihteluista.
* Syvyyskartoituksiin suunnattuja voimavaroja supistetaan merkittävästi ja jatketaan tehtävien siirtoa Maanmittauslaitokselle ja Pohjois-Savon ELY-keskukselle .
* Kunnostustehtävissä suunnataan voimavaroja vesitalouteen liittyvistä kunnostuksista kokonaisvaltaiseen valuma-aluetarkasteluun.
* Vesihuollon tehtävien painotusta kohdennetaan pohjavesien käytön tehtäviin.
* Vesitaloustehtävien laadun ja toimintamallien kehittämisen voimavaroja suunnataan ELYjen vastuualueiden yhteiseen laatutyön kehittämiseen.
* Kokonaisuutena toimintamenorahoitteisten voimavarojen käyttö supistuu vaikuttavuus- ja tuloksellisuusohjelman toimeenpanon seurauksena.

Pysyväisluonteisia vesivaratehtäviä hoitava vakinainen henkilöstö mitoitetaan tehtäviä vastaavasti. Näihin tehtäviin arvioidaan vuonna 2013 käytettävän Suomen ympäristö­keskukselle myönnettävistä momentin 35.01.04 toiminta­meno­määrä­rahoista sekä momentin 30.50.20 määrärahoista rahoitettuja henkilötyövuosia seuraavan taulukon mukaisesti.

Vuoden 2013 aikana arvioidaan tutkimuslaitosrakenneuudistuksen vaikutukset myös voimavaroihin. Vuonna 2011 laadittu vesivara-asioiden henkilöstösuunnitelma päivitetään 31.8.2013 mennessä vuosien 2014–2017 osalta.

|  |  |  |
| --- | --- | --- |
| **Momentti** | **2012** | **2013** |
| **35.01.04, Yhteensä** | **27** | **27** |
| **30.50.20, Yhteensä** | **17** | **17** |

**5. Seuranta ja raportointi**

Tiivis väliraportti tulostavoitteiden saavuttamisesta tehdään 28.6.2013 mennessä. Suomen ympäristökeskuksen toimintakertomus ja tilinpäätös toimitetaan maaliskuussa 2014.

Mikäli merkittäviä poikkeamia tulostavoitteista tulee tietoon raportointien välillä, niistä neuvotellaan erikseen maa- ja metsätalousministeriön kanssa.

Helsingissä 11. joulukuuta 2012

Kai Kaatra Lea Kauppi

Vesihallintojohtaja Pääjohtaja

Maa- ja metsätalousministeriö Suomen ympäristökeskus